Α.Ο. Μινώταυρος Μουρνιών Χανίων

**Αθλητικός Όμιλος Μινώταυρος Μουρνιών** είναι αθλητικός σύλλογος που των Χανίων στην Κρήτη και δραστηριοποιείται στο άθλημα του ποδοσφαίρου. Επίσημο έτος ίδρυσής του είναι το 1932, έμβλημά του ο μυθικός Μινώταυρος, χρώματά του το πράσινο και το λευκό και έδρα του αποτελεί το ιδιόκτητο γήπεδό του στις Μουρνιές. Αποτελεί ένα από τα παλαιότερα και πιο ιστορικά ποδοσφαιρικά σωματεία της Κρήτης, υπήρξε ένα από τα ιδρυτικά σωματεία της Ε.Π.Σ. Χανίων και έχει πολυετή παρουσία στο πρωτάθλημα της Δ΄ Εθνικής κατηγορίας.

Αγωνίζεται στο πρωτάθλημα Α΄ Κατηγορίας της Ε.Π.Σ. Χανίων.

## Ιστορία
Μέσα από γραπτά κείμενα που σώθηκαν αποδεικνύεται η ύπαρξη ποδοσφαιρικού συλλόγου από τις αρχές του προηγούμενου αιώνα και πιο συγκεκριμένα από το 1903 με ονομασία «Ατρόμητος Μουρνιών», ενώ 26 χρόνια αργότερα, το 1929, μια παρέα φίλων από τις Μουρνιές αποφάσισε την ίδρυση ενός ποδοσφαιρικού συλλόγου με το όνομα «Άρης Μουρνιών». Το 1930 απέκτησε το δικό του οικόπεδο το οποίο μετατράπηκε στο ιδιόκτητο γήπεδό του, όπου και εδρεύει μέχρι σήμερα, ενώ το 1932 και έπειτα από προτροπή του εθνάρχη και συντοπίτη Ελευθερίου Βενιζέλου ο Άρης Μουρνιών μετονομάστηκε σε «**Αθλητικός Όμιλος Μινώταυρος Μουρνιών**», ονομασία την οποία διατηρεί έως σήμερα.

Ξεκίνησε την επίσημη αγωνιστική του πορεία από τη Β΄ Κατηγορία του τοπικού πρωταθλήματος και το 1948 κατέκτησε το πρωτάθλημα και την άνοδο στην Α΄ Κατηγορία, από την οποία δεν υποβιβάστηκε ποτέ ξανά. Το 1967 αναδείχθηκε για πρώτη φορά πρωταθλητής της Α΄ Κατηγορίας Ε.Π.Σ. Χανίων και ακολούθησαν άλλα δυο πρωταθλήματα το 1968 και το 1970. Το 1968 ως πρωταθλητής Ε.Π.Σ. Χανίων κέρδισε τη συμμετοχή του στην προκριματική φάση του νεοσύστατου πρωταθλήματος πρωταθλητριών Ε.Π.Σ. διεκδικώντας μέσω του οποίου την άνοδο στην Β΄ Εθνική κατηγορία, χωρίς όμως επιτυχία καθώς τερμάτισε στη 2η θέση πίσω από τον Εργοτέλη και μπροστά από τον Α.Ο. Ρεθύμνου και δεν πέρασε στην τελική φάση.

Η πρώτη άνοδος σε εθνική κατηγορία ήρθε το 1982 όποτε και κατακτώντας το πρωτάθλημα Ε.Π.Σ. Χανίων κέρδισε την άνοδο στο νεοσύστατο Εθνικό Ερασιτεχνικό πρωτάθλημα, τη μετέπειτα Δ΄ Εθνική, όπου και αγωνίστηκε για πρώτη φορά τη σεζόν 1982-83. Τη δεκαετία αυτή ακολούθησαν άλλες 2 κατακτήσεις πρωταθλήματος το 1984 και το 1986 καθώς και 3 κατακτήσεις κυπέλλου Ε.Π.Σ. Χανίων το 1985, το 1986 κάνοντας νταμπλ και το 1988, ενώ αγωνίστηκε ξανά στην τέταρτη εθνική κατηγορία τις χρονιές 1984-85 και 1986-87. Τις δυο επόμενες δεκαετίες του 1990 και το 2000 ο Μινώταυρος Μουρνιών κατέκτησε 3 ακόμα πρωταθλήματα το 1991, το 2000 και το 2004 και αγωνίστηκε εκ νέου στην Δ΄ Εθνική τις χρονιές 1991-92, 2002-03, 2004-05, 2007-08, 2008-09 και 2009-10, ενώ το 2000 μέσω του πρωταθλήματος πρωταθλητριών Ε.Π.Σ. διεκδίκησε μια ακόμα άνοδο στην Δ΄ Εθνική χωρίς όμως επιτυχία. Το 2005 κατέκτησε και το πρώτο Σούπερ Καπ Ε.Π.Σ. Χανίων που διεξήχθη.

Το 2011 κατέκτησε εκ νέου το πρωτάθλημα αλλά και το Σούπερ Καπ Ε.Π.Σ. Χανίων και τη χρονιά 2011-12 αγωνίστηκε στην Δ΄ Εθνική. Το 2014 κατέκτησε το πρωτάθλημα για 11η φορά και τελευταία μέχρι σήμερα και διεκδίκησε την άνοδο για πρώτη φορά στην Γ΄ Εθνική κατηγορία μέσω αγώνων μπαράζ του πρωταθλήματος πρωταθλητριών Ε.Π.Σ. χωρίς όμως επιτυχία, καθώς τερμάτισε στη 2η θέση του 14ου ομίλου.

## Τίτλοι – Διακρίσεις
* 11 Πρωταθλήματα Α΄ Κατηγορίας Ε.Π.Σ. Χανίων: 
** 1967, 1968, 1970, 1982, 1984, 1986, 1991, 2000, 2004, 2011, 2014
* 5 Κύπελλα Ε.Π.Σ. Χανίων: 
** 1985, 1986, 1988, 2005, 2012
* 2 Σούπερ Καπ Ε.Π.Σ. Χανίων: 
** 2005, 2011

## Πηγές
* Ιστορία, επίσημο ιστολόγιο

## Παραπομπές


## Εξωτερικοί σύνδεσμοι
* Επίσημος ιστότοπος του Α.Ο. Μινώταυρος Μουρνιών
* 

Κατηγορία:Αθλητικοί σύλλογοι Χανίων
Κατηγορία:Ιδρύσεις αθλητικών συλλόγων το 1932
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1932